钦定古今图书集成/明伦汇编/官常典/第638卷 > 《州牧论》荀悦
## 钦定古今图书集成/明伦汇编/官常典/第638卷 > 《州牧论》荀悦

州牧数变易，非典也。古者诸侯之国，百里而已。故《易》
曰：“震惊百里”，以象诸侯之国也。夫国小人众，易统也。
古诸侯皆久其位，视民如子，爱国如家，于是建诸侯
之贤者以为牧。故以考绩黜陟，不统其正，不御其民，
惠无所积，权无所并，故牧伯之位，宜合古也。惟周制
为不然，大国不过五百里，而公侯伯子男以次小焉。
今汉废诸侯之制，以郡县治民者，本以强干弱枝，一
统于上，使权柄不分于下也。今之州牧，号为万里，总
郡国，威尊势重，与古之牧伯同号异势。当周之末，天
下战国十有馀，而周室寥矣。今牧伯之制，是近今战
国之迹，而无治民之实。刺史令为监御史，出督州郡，
而还奏事，可矣。